### Beslutning

Kommunalbestyrelsen tilslutter sig Økonomiudvalgets bemærkninger.

Afbud: Filippa Jeppesen (Stedfortræder: Sanne Dahl), Naja Simonsen

### Sagsfremstilling

## Resume og sagens baggrund

Teknik- og Miljøudvalget har på møde den 13. juni 2024, drøftet de punkter der blev fremsat på borgermøde den 9. april 2024 med beboere og grundejere om den gældende lokalplan nr. 540 for Gisselørekvarteret.

Sagen lægger op til at Udvalget på baggrund af administrationens vurdering af drøftelserne beslutter, om der skal ske planmæssige ændringer for området.

## Indstillinger

Chefen for Plan, Byg og Miljø indstiller, at Teknik- og Miljøudvalget drøfter sagen og træffer beslutning om det videre forløb.

## Behandling

Teknik- og Miljøudvalget.

## Sagsfremstilling

Af borgernes tilkendegivelser og drøftelser på efterfølgende Udvalgsmøde fremgår at, nogle af lokalplanens formuleringer kan være vanskelige at forstå, herunder at udlede nogle af bestemmelsernes betydning for områdets bevaringshensyn. De omtalte emner er beskrevet herunder med krav og muligheder indenfor lokalplanens intention, samt for konsekvens ved at fravige bestemmelserne. Det er vigtigt at have in mente, at både byggeteknik og -materialer har betydning for varetagelsen af bevaringshensyn.

Tematisk gennemgang af emner rejst på borgermødet:

* Døre/vinduer i facade
* Facader
* Tagmateriale
* Tagvinduer
* Beplantning

Lokalplan 540 har til formål at bevare byområdets væsentlige arkitektoniske kvaliteter. Det betyder at der stilles krav til bygningsarbejder for at sikre bevaringshensynet, herunder at udpegede bygninger i delområde 1 med særlig høj bevaringsværdig skal bevares i nuværende skikkelse. Bevaring af områdets bebyggelse forudsætter bl.a. at der anvendes materialer som oprindeligt i forbindelse med vedligeholdelse og udskiftning af bygningselementer.

Indenfor lokalplanområdet har der ind imellem været ønsker om at anvende andre løsninger som ikke er i overensstemmelse med lokalplanen. En fravigelse af f.eks. materiale vil, selv om det i udførelse ligner det oprindelige, være en fravigelse fra bevaringshensynet og kan medføre, at det bliver aktuelt at udarbejde en ny lokalplan uden disse bevarende tiltag.

*Døre og vinduer i facade*
Lokalplanens bestemmelser beskriver anvendelse af træ for at bevare husene oprindelige byggemåde, og at udformning og proportionering respekteres.

Lokalplanen har ikke bestemmelser til, om vinduer udføres som enkeltglas med bagvedliggende isoleringsrude, eller med termoruder. Ved anvendelse af termorude kan opsprodsning til mindre ruder fraviges ved udformning som f.eks. Dannebrogsvindue (Korspostvindue).

Anvendelse af træ er væsentligt for bevaringshensynet. Godkendelse af andre materialer end træ, ændringer af proportioner og udformning forudsætter derfor, at der udarbejdes ny lokalplan.

*Facader*Lokalplanens bestemmelser beskriver at ydervægge af blankt murværk ikke må overfladebehandles og at mursten til nyt murværk skal godkendes.

Overfladebehandling af murværk, som f.eks. filtsning eller pudsning tildækker og slører murværkets ofte meget høje håndværksmæssige standard og vil ofte medføre et forøget behov for vedligeholdelse efterfølgende.

Fastholdelse af de eksisterende muroverflader er væsentligt for bevaringshensynet. Godkendelse af f.eks. overfladebehandling af blankt murværk forudsætter derfor, at der udarbejdes ny lokalplan, (medmindre det kan påvises at murværket er så nedbrudt at reparation ikke er mulig.)

*Tagmaterialer*
Lokalplanens bestemmelser beskriver som en del af lokalplanens formål, at røde ubehandlede tegltage ikke må ændres til et andet tagmateriale. For delområde A1, A2 og A3 stilles særlige krav til vingetegl ved udskiftning af tage.

Huse der oprindeligt er opført med et andet tagmateriale, kan udskifte tage med samme materiale, som f.eks. tagpap.

Fastholdelse af eksisterende røde tegltage er meget væsentlige for bevaringshensynet. Godkendelse af andre materialer vil ikke være i overensstemmelse med lokalplanens principper og forudsætter derfor at der udarbejdes en ny lokalplan.

*Tagvinduer*Lokalplanens bestemmelser beskriver at tagvinduer skal placeres regelmæssigt og at der må isættes 2 tagvinduer i nordvendte tagflader.

Planklagenævnet har stadfæstet Kalundborg Kommunes afgørelser i lovliggørelsessager hvor vinduer er blevet placeret i sydvendte tagflader.

Det er vigtigt for bevaringshensynet at regulære tagflader friholdes for gennembrydninger, særligt på ejendomme med høj bevaringsværdi. Godkendelse af tagvinduer og andre gennembrydninger ud over det beskrevne, vil forudsætte at der skal udarbejdes en ny lokalplan.

*Beplantning*
Lokalplanens bestemmelser beskriver, at der skal anvendes løvbærende beplantning i skel og, at der evt. kan opsættes et planke- eller trådhegn inde i eller bag ved beplantningen på egen grund.

For at styrke bebyggelsens fremtræden i byrummet begrænser lokalplanen højden af hække mod [adresse], [adresse] og Hestehaven. Særligt i delområde A1 indgår forarealerne ud mod vejen i et nært samspil med de tætliggende gavlvendte huse og præsenterer bymiljøet på smukkeste vis. Høje hække vil ikke understøtte denne oplevelse og der er derfor krav om begrænset højde på hække mod bl.a. [adresse].

*Administrationen bemærker*Administrationen bemærker, at uanset, om man ønsker at fravige et eller flere punkter fra ovenstående, tematiske gennemgang, så vil det medføre udarbejdelse af en ny lokalplan. Administrationen vurderer ikke, at udarbejde et tillæg til lokalplanen er muligt, dels fordi et tillæg der fraviger bevaringshensynet vil være i strid med den oprindelige lokalplans formål og dels fordi, et tillæg skal udarbejdes og vedtages efter de samme regler der gælder for en ny lokalplan.

## Økonomiske konsekvenser

Ingen.

### Sagens forløb

05/09/2024 Teknik- og Miljøudvalget

Udvalget besluttede at udarbejde en ny lokalplan med særligt fokus på mulighed for anvendelse af moderne materialer.

Hans Clausen (V) og Cathrine Lauritsen (F) undlod at stemme og begærede sagen i Kommunalbestyrelsen.

11/09/2024 Økonomiudvalget

Økonomiudvalget anbefaler, at den bevarende lokalplan tilrettes i forhold til følgende:

Bestemmelserne omkring materialevalget til vinduer og døre revideres, så andre materialer end træ kan anvendes, men hvor det visuelle udtryk bevares.

Måtte der undtagelsesvis være andre forhold i lokalplanen, hvor et helt særligt materialevalg pålægges, og hvor materialerne er svære at fremskaffe, kan der ligeledes åbnes op for andre materialer, der kan sikre det visuelle udtryk.

Endelig tilrettes lokalplanen sprogligt, så den er lettere at forstå.

Afbud: Karin Gregersen